钦定古今图书集成/明伦汇编/闺媛典/第018卷 > 少年游三首 前人
## 钦定古今图书集成/明伦汇编/闺媛典/第018卷 > 少年游三首 前人

日高花谢懒梳头。无语倚妆楼。修眉敛黛，遥山横翠，
相对结春愁。王孙走马长楸陌，贪迷恋、少年游。似
恁疏狂，费人拘管，争似不风流。

帘垂深院冷萧萧。花外漏声遥。青灯未灭，红窗闲卧，
远梦去迢迢。薄情漫有归消息，鸳鸯被半香销。试
问伊家，阿谁心绪，禁得恁无聊。

佳人巧笑值千金。当日偶情深。几回饮散，灯残香暖，
好事尽鸳衾。如今万水千山隔，魂杳杳，信沈沈。孤
棹烟波，小楼风月，两处一般心。